Komisijos reglamentas (EB) Nr. 1890/96
1996 m. rugsėjo 30 d.
iš dalies keičiantis Reglamentą (EB) Nr. 3223/94 dėl išsamių vaisių ir daržovių importo tvarkos taikymo taisyklių
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1972 m. gegužės 18 d. Tarybos reglamentą (EEB) Nr. 1035/72 dėl bendro vaisių ir daržovių rinkos organizavimo [1] su paskutiniais pakeitimais, padarytais Komisijos reglamentu (EB) Nr. 1363/95 [2], ir ypač į jo 23 straipsnio 2 dalį,
kadangi 1994 m. gruodžio 21 d. Komisijos reglamente (EB) Nr. 3223/94 [3] su paskutiniais pakeitimais, padarytais Reglamentu (EB) Nr. 2933/95 [4], nustatytos vaisių ir daržovių importo tvarkos taikymo taisyklės;
kadangi iš trečiųjų šalių įvežamų produktų reprezentacinių kainų vidurkis negali būti laikomas svarbiu Bendrijai, jei jis atitinka mažesnį kaip viena tona kiekį; kadangi dėl to valstybėms narėms nebūtina pranešti Komisijai apie tas kainas;
kadangi tuo atveju, kai konkrečios kilmės produkto standartinė importo vertė septynias dienas išlieka nepakitusi, to produkto importas gali būti laikomas laikinai baigtu; kadangi dėl to minėta vertė turėtų būti panaikinta;
kadangi Reglamentu (EB) Nr. 3223/94 yra nustatytas kainų reprezentacinėse rinkose registravimo mechanizmas, kad būtų galima nustatyti standartinę importo vertę, kuri reikalinga nustatant partijomis importuojamų produktų vertę atsižvelgiant į jų tarifinę klasifikaciją; kadangi pagal Komisijos reglamentą (EB) Nr. 1558/96 [5] kriaušėms ir slyvoms, išaugintoms Centrinės Europos asocijuotose valstybėse ir įvežtoms perdirbti, konkrečiais 1996 m. laikotarpiais taikomos skirtingos kainos; kadangi tiems produktams, kurie nėra parduodami reprezentacinėse rinkose partijomis, gali būti taikomas tiesioginio kainų registravimo mechanizmas pagal jų tarifinę klasifikaciją; kadangi minėtas mechanizmas gali apimti tik konkrečių produktų tarifinę klasifikaciją, remiantis tų produktų fob kaina, prie jos pridėjus ir draudimo bei gabenimo iki Bendrijos muitų teritorijos kainą, arba muitų verte, nurodyta 1992 m. spalio 12 d. Tarybos reglamento (EB) Nr. 2913/92, nustatančio Bendrijos muitinės kodeksą [6], su pakeitimais, padarytais Komisijos reglamentu (EEB) Nr. 2454/93 [7], 30 straipsnio c punkte;
kadangi šiame reglamente numatytos priemonės atitinka Vaisių ir daržovių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 3223/94 iš dalies keičiamas taip:
1) 2 straipsnio 1 dalis papildoma šia pastraipa:
"Jei bendras kiekis, nurodomas b punkte, yra mažesnis už vieną toną, apie atitinkamas kainas Komisijai nepranešama."
2) 4 straipsnio 4 dalis papildoma šia pastraipa:
"Tačiau jos nebetaikomos, jei septynias dienas iš eilės Komisijai nepranešama apie vidutinę reprezentacinę kainą."
3) Priedas keičiamas šio reglamento priedu.
2 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1996 m. rugsėjo 30 d.